CELEX: 32018D1116(01)
Language: da
Date: 2018-08-29 00:00:00
Title: Afgørelse fra Myndigheden for Europæiske Politiske Partier og Europæiske Politiske Fonde af 29. august 2018 om at slette Alliancen af Europæiske Nationale Bevægelser fra registret

16.11.2018   
               
               
                  DA
               
               
                  Den Europæiske Unions Tidende
               
               
                  C 417/9
               
            
         AFGØRELSE FRA MYNDIGHEDEN FOR EUROPÆISKE POLITISKE PARTIER OG EUROPÆISKE POLITISKE FONDE
         af 29. august 2018
         om at slette Alliancen af Europæiske Nationale Bevægelser fra registret
         (Kun den franske udgave er autentisk)
         (2018/C 417/05)
         MYNDIGHEDEN FOR EUROPÆISKE POLITISKE PARTIER OG EUROPÆISKE POLITISKE FONDE HAR —
         under henvisning til traktaten om Den Europæiske Unions funktionsmåde,
         under henvisning til traktaten om oprettelse af Det Europæiske Atomenergifællesskab,
         under henvisning til Europa-Parlamentets og Rådets forordning (EU, Euratom) nr. 1141/2014 af 22. oktober 2014 om statut for og finansiering af europæiske politiske partier og europæiske politiske fonde (1), særlig artikel 40a, og
         ud fra følgende betragtninger:
         
                     (1)
                  
                  
                     Kommissionen fremsatte den 13. september 2017 et forslag til Europa-Parlamentets og Rådets forordning om ændring af Europa-Parlamentets og Rådets forordning (EU, Euratom) nr. 1141/2014 om statut for og finansiering af europæiske politiske partier og europæiske politiske fonde (2).
                  
               
                     (2)
                  
                  
                     Myndigheden for Europæiske Politiske Partier og Europæiske Politiske Fonde (»myndigheden«) modtog den 20. september 2017 en ansøgning om registrering som europæisk politisk parti i henhold til artikel 8, stk. 1, i forordning (EU, Euratom) nr. 1141/2014 fra Alliancen af Europæiske Nationale Bevægelser.
                  
               
                     (3)
                  
                  
                     Den 12. januar 2018 vedtog myndigheden en afgørelse om at registrere Alliancen af Europæiske Nationale Bevægelser som europæisk politisk parti (»afgørelsen om registrering«).
                  
               
                     (4)
                  
                  
                     Den 6. april 2018 blev afgørelsen om registrering offentliggjort i Den Europæiske Unions Tidende, og Alliancen af Europæiske Nationale Bevægelser fik status som europæisk juridisk person.
                  
               
                     (5)
                  
                  
                     Den 3. maj 2018 vedtog Europa-Parlamentet og Rådet forordning (EU, Euratom) 2018/673 (3) om ændring af forordning (EU, Euratom) nr. 1141/2014. Forordning (EU, Euratom) 2018/673 trådte i kraft på dagen for offentliggørelsen i Den Europæiske Unions Tidende, dvs. den 4. maj 2018, og ændrede bl.a. de betingelser, som ansøgere skal opfylde for at blive registreret som europæisk politisk parti.
                  
               
                     (6)
                  
                  
                     I henhold til artikel 40a, stk. 3, i forordning (EU, Euratom) nr. 1141/2014 skulle europæiske politiske partier, der var registreret inden den 4. maj 2018, senest den 5. juli 2018 fremlægge dokumentation for, at de opfyldte betingelserne i artikel 3, stk. 1, litra b) og ba), i forordning (EU, Euratom) nr. 1141/2014, som ændret (de »ændrede betingelser for registrering«).
                  
               
                     (7)
                  
                  
                     Den 4. maj 2018 sendte myndigheden en skrivelse til alle registrerede europæiske politiske partier for at underrette dem om afslutningen af den lovgivningsprocedure, der førte til vedtagelsen af forordning (EU, Euratom) 2018/673 (»skrivelsen af 4. maj 2018«). I skrivelsen af 4. maj 2018 blev der redegjort for konsekvenserne af den nye retlige ramme, og de europæiske politiske partier blev mindet om deres forpligtelse til at fremlægge dokumentation for, at de opfyldte de ændrede betingelser for registrering, senest den 5. juli 2018.
                  
               
                     (8)
                  
                  
                     Alliancen af Europæiske Nationale Bevægelser fremlagde ikke dokumentation for, at den opfyldte de ændrede betingelser for registrering, senest den 5. juli 2018.
                  
               
                     (9)
                  
                  
                     Den 3. august 2018 sendte myndigheden Alliancen af Europæiske Nationale Bevægelser en foreløbig vurdering for at give den mulighed for at blive hørt, jf. artikel 34 i forordning (EU, Euratom) nr. 1141/2014, med hensyn til de ændrede betingelser for registrering og den manglende fremlæggelse af dokumentation senest den 5. juli 2018.
                  
               
                     (10)
                  
                  
                     Alliancen af Europæiske Nationale Bevægelser fremsatte ingen bemærkninger som svar på myndighedens foreløbige vurdering af 3. august 2018.
                  
               
                     (11)
                  
                  
                     I henhold til artikel 40a, stk. 4, i forordning (EU, Euratom) nr. 1141/2014 mener myndigheden, at Alliancen af Europæiske Nationale Bevægelser har undladt at fremlægge dokumentation for, at den opfyldte de ændrede betingelser for registrering, senest den 5. juli 2018, og at Alliancen af Europæiske Nationale Bevægelser derfor skal slettes fra registret —
                  
               VEDTAGET DENNE AFGØRELSE:
         
            Artikel 1
            Alliancen af Europæiske Nationale Bevægelser slettes hermed fra registret.
         
         
            Artikel 2
            Denne afgørelse er rettet til:
            
                        Alliancen af Europæiske Nationale Bevægelser
                     
                  
                        11 rue de Wissembourg
                     
                  
                        67000 Strasbourg
                     
                  
                        FRANKRIG
                     
                  
         
            Udfærdiget i Bruxelles, den 29. august 2018.
            
               
                  For Myndigheden for Europæiske Politiske Partier og Europæiske Politiske Fonde
               
               M. ADAM
               
                  Direktør
               
            
         
         
            (1)  EUT L 317 af 4.11.2014, s. 1.
         
            (2)  COM(2017)0481 — 2017/0219(COD).
         
            (3)  EUT L 114 I af 4.5.2018, s. 1.